b"\n_START_ARTICLE_\nAlcalinitat\n_START_PARAGRAPH_\nL'alcalinitat o AT \xc3\xa9s una mesura de la capacitat d'una soluci\xc3\xb3 per a neutralitzar els \xc3\xa0cids als punts d'equival\xc3\xa8ncia del carbonat o l'hidrogencarbonat. Aquesta est\xc3\xa0 molt relacionada amb la capacitat de neutralitzaci\xc3\xb3 \xc3\xa0cida (CNA) d'una soluci\xc3\xb3, i molt sovint s'utilitza aquest terme incorrectament per a referir-s'hi. La capacitat de neutralitzaci\xc3\xb3 \xc3\xa0cida es refereix a la combinaci\xc3\xb3 de la soluci\xc3\xb3 i els s\xc3\xb2lids (ex., mat\xc3\xa8ria en suspensi\xc3\xb3, o s\xc3\xb2lids aq\xc3\xbc\xc3\xadfers), i en alguns casos la contribuci\xc3\xb3 dels s\xc3\xb2lids pot dominar la CNA (p. ex., amb els minerals carbonats)._NEWLINE_L'alcalinitat \xc3\xa9s igual a la suma estequiom\xc3\xa8trica de les bases en soluci\xc3\xb3. En el medi natural, l'alcalinitat dels hidrogencarbonats acostuma a representar la major part d'aquesta a causa de l'habitual pres\xc3\xa8ncia i dissoluci\xc3\xb3 de roques carbonatades i del di\xc3\xb2xid de carboni de l'atmosfera. Altres components naturals tamb\xc3\xa9 hi contribueixen, com ara els borats, hidr\xc3\xb2xids, fosfats, silicats, nitrats, amon\xc3\xadac dissolt, les bases conjugades d'\xc3\xa0cids org\xc3\xa0nics i els sulfurs. L'alcalinitat normalment es mesura en mEq/l (mil\xc2\xb7liequivalents per litre)._NEWLINE_L'alcalinitat sovint s'intercanvia equivocadament amb la basicitat. Per exemple, pot abaixar-se el pH d'una soluci\xc3\xb3 amb l'addici\xc3\xb3 de CO\xe2\x82\x82. Aix\xc3\xb2 en reduir\xc3\xa0 la basicitat, per\xc3\xb2 l'alcalinitat romandr\xc3\xa0 igual."